《和昭明太子钟山解讲诗》
南北朝·陆倕

终南邻汉阙，高掌跨周京。复此亏山岭，穹窿距帝城。

当衢启珠馆，临下构山楹。南望穷淮溆，北眺尽沧溟。

步檐时中宿，飞阶或上征。网户图云气，龛室画仙灵。

副君怜世网，广命萃人英。道筵终后说，銮辔出郊坰。

云峰响流吹，松野映风旌。睿心嘉杜若，神藻茂琳琼。

多谢先成敏，空颁后乘荣。

作者简介：（470—526）南朝梁吴郡吴人，字佐公。陆慧晓子。少勤学，善属文。杜绝往来，昼夜读书数岁。年十七，举州秀才。与兄陆僚、陆任并有美名，时称三陆。与沈约、谢朓等共为齐竟陵王萧子良西邸八友。梁武帝天监初，为右军安成王主簿。武帝爱其才，命撰《新漏刻铭》、《石阙铭记》。累迁扬州大中正，太常卿。有文集。